Na temelju članka 15. stavka 2. Zakona o javnoj nabavi (Narodne novine, br. 120/16, 114/22 i
48/26.) i članka 29. Statuta Osnovne škole Augusta Harambašića, Harambašićeva 18, Zagreb i Odluke o pravilima, uvjetima i postupcima jednostavne nabave (Službeni glasnik Grada Zagreba br. 24/26), Školski odbor Osnovne škole Augusta Harambašića na __ sjednici, održanoj ________ 2026. godine donio je


NACRT PRAVILNIKA
O PROVEDBI POSTUPAKA JEDNOSTAVNE NABAVE

I. Opće odredbe

Članak 1.
(1) Ovim Pravilnikom o provedbi postupka jednostavne nabave (u daljnjem tekstu: Pravilnik) se uređuju pravila, uvjeti i postupci za nabavu robe i usluga naručitelja Osnovne škole Augusta Harambašića (u daljnjem tekstu: Škola) čija je procijenjena vrijednost manja od 50.000,00 eura bez PDV-a za robu i usluge, odnosno manja od 100.000,00 eura bez PDV-a za radove.
(2) Na postupke jednostavne nabave uređene ovim Pravilnikom ne primjenjuju se odredbe Zakona o javnoj nabavi.
(3) Škola je obvezna primijeniti odredbe Zakona o javnoj nabavi za nabavu robe, radova, usluga te provedbu projektnih natječaja čija je procijenjena vrijednost jednaka ili veća od pragova iz stavka 1. ovoga članka.

Članak 2.
(1) Izrazi koji se koriste u ovom Pravilniku, a imaju rodno značenje, koriste se neutralno i  odnose se jednako na muški i ženski rod.


II. Načela javne nabave

Članak 3.
(1) U provedbi postupaka jednostavne nabave sukladno ovom Pravilniku, Škola je obvezna poštovati načela javne nabave iz članka 4. Zakona o javnoj nabavi, osigurati pravnu zaštitu gospodarskim subjektima te primijeniti elektronička sredstva komunikacije.
(2) Škola je obvezna primjenjivati odredbe ovoga Pravilnika na način koji omogućava učinkovitu nabavu robe, usluga i radova te ekonomično i svrhovito trošenje proračunskih sredstava.

III. Predmet nabave

         Članak 4.   
(1) Predmet nabave određuje se na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu. 
(2) Predmet nabave mora se jasno i nedvosmisleno odrediti kako bi se postigla usporedivost ponuda, te takvo određenje mora udovoljavati propisima koji uređuju predmet nabave važećim u vrijeme provedbe postupka nabave. 
(3) Naručitelj može podijeliti predmet nabave na grupe na temelju objektivnih kriterija, primjerice prema vrsti, svojstvima, namjeni, mjestu ili vremenu ispunjenja. 
(4) Izračun procijenjene vrijednosti predmeta nabave iz stavka 1. ovog članka temelji se na ukupnom iznosu u eurima, bez poreza na dodanu vrijednost (PDV-a). 
(5) Vrijednost nabave ne smije se dijeliti s namjerom izbjegavanja primjene Zakona ili pravila koje vrijede za procijenjenu vrijednost jednostavne nabave. 
(6) Postupci jednostavne nabave čija je vrijednost jednaka ili veća od 5.000,00 eura, navode se u Planu nabave i Registru ugovora. 
(7) Plan nabave i Registar ugovora, kao i sve njihove kasnije promjene, objavljuju se na službenim internetskim stranicama Elektroničkog oglasnika javne nabave Republike Hrvatske (u daljnjem tekstu: EOJN RH) i na službenim mrežnim stranicama Naručitelja. 


IV. Analiza tržišta

Članak 5.

(1) Za nabavu robe i usluga procijenjene vrijednosti veće od 25.000,00 eura, te za nabavu radova procijenjene vrijednosti veće od 45.000,00 eura Naručitelj u pravilu provodi analizu tržišta prije pokretanja postupka jednostavne nabave. 
(2) Analiza tržišta može uključivati osobito prikupljanje informacija o tržišnim cijenama, pregled javno dostupnih kataloga, cjenika i mrežnih stranica, prikupljanje informacija od gospodarskih subjekata, korištenjem podataka iz prethodno provedenih postupaka nabave, javno dostupnih registara ugovora ili drugih relevantnih izvora. 
(3) Podaci prikupljeni analizom tržišta dokumentiraju se u bilješci ili drugom odgovarajućem dokumentu koji se prilaže dokumentaciji postupka jednostavne nabave. 



V. Sukob interesa

Članak 6.
(1) Na sprječavanje sukoba interesa na odgovarajući način se primjenjuju odredbe članaka 75.
do 83. Zakona o javnoj nabavi.
(2) Sukob interesa obuhvaća situacije kada predstavnici Škole (ravnatelj, članovi Školskog odbora, članovi povjerenstva za provedbu postupka jednostavne nabave) koji sudjeluju u postupku ili mogu utjecati na ishod, imaju izravan ili neizravan financijski, gospodarski ili drugi osobni interes koji bi mogao kompromitirati njihovu nepristranost.


VI. Postupci jednostavne nabave

Članak 5.
(1) Postupci jednostavne nabave i njihova provedba razlikuju se s obzirom na procijenjenu vrijednost jednostavne nabave kako slijedi:
1. postupci procijenjene vrijednosti manje od 5.000,00 eura, postupci izravnog ugovaranja
2. postupci jednostavne nabave čija je procijenjena vrijednost jednaka i veća od 5.000,00 eura, a manja ili jednaka od 25.000,00 eura (roba i usluge), odnosno manja ili jednaka od 45.000,00 eura (radovi)
3. postupci jednostavne nabave čija je procijenjena vrijednost veća od 25.000,00 eura i manja od 50.000,00 eura (roba i usluge), odnosno veća od 45.000,00 eura i manja od 100.000,00 eura (radovi). 


VII. Provedba postupaka jednostavne nabave

1. Provedba postupka jednostavne nabave procijenjene vrijednosti manje od 5.000,00
eura

Članak 6.
(1) Postupak jednostavne nabave procijenjene vrijednosti manje od 5.000,00 eura (bez PDV-a)
Škola provodi izdavanjem narudžbenice ili potpisivanjem ugovora s jednim gospodarskim subjektom po vlastitom izboru.
(2) Narudžbenicu izdaje i potpisuje ravnatelj Škole, a ugovore potpisuje ravnatelj Škole.
(3) Narudžbenica sadrži:
· ime i prezime, odnosno tvrtka i sjedište osobe s kojom će se zasnovati obvezno-pravni odnos, OIB
· predmet nabave – vrsta robe, radova ili usluga, specifikacija jedinice mjere, količine i cijene  (ili poziv na broj i datum ponude gospodarskog subjekta)
· potpis i pečat ovlaštene osobe. 
Narudžbenicu može zamijeniti ponuda ili predračun od strane gospodarskog subjekta koja sadrži sve navedeno.
Narudžbenica ili poziv na sklapanje ugovora upućuje se gospodarskom subjektu u pravilu elektroničkom poštom. 


2. Postupci jednostavne nabave čija je procijenjena vrijednost jednaka i veća od 5.000,00 eura, a manja ili jednaka od 25.000,00 eura (roba i usluge), odnosno manja ili jednaka od 45.000,00 eura (radovi) 

Članak 7.

(1) Nabava roba, usluga i radova procijenjene vrijednosti jednake i veće od 5.000,00 eura, a manje ili jednake 25.000,00 eura (roba i usluge), odnosno manje ili jednake 45.000,00 eura (radovi), provodi se putem modula jednostavne nabave u EOJN RH, bez obveze javne objave, upućivanjem poziva na dostavu ponuda na adresu najmanje tri (3) gospodarska subjekta po vlastitom izboru. 
(2) Ovisno o prirodi predmeta nabave i razini tržišnog natjecanja, a uvažavajući načelo učinkovitosti i ekonomičnosti, broj gospodarskih subjekata može biti i manji od tri (3). 
(3) Naručitelj uvijek može odlučiti provesti postupak putem javne objave poziva u modulu jednostavne nabave u EOJN RH. 

3. Postupci jednostavne nabave čija je procijenjena vrijednost veća od 25.000,00 eura i manja od 50.000,00 eura (roba i usluge), odnosno veća od 45.000,00 eura i manja od 100.000,00 eura (radovi) 

Članak 8.

(1) Nabava roba, usluga i radova procijenjene vrijednosti veće od 25.000,00 eura i manje od 50.000,00 eura (roba i usluge), odnosno veće od 45.000,00 eura i manje od 100.000,00 eura (radovi), provodi se putem modula jednostavne nabave EOJN RH, javnom objavom poziva za dostavu ponuda. 
(2) Istovremeno naručitelj može uputiti dodatni poziv pojedinom gospodarskom subjektu za sudjelovanje u postupku, uz zadržavanje prava svih drugih zainteresiranih gospodarskih subjekata na sudjelovanje. 
(3) Iznimno od stavka 1. ovog članka, naručitelj nije obvezan provesti postupak jednostavne nabave putem modula EOJN RH, javnom objavom poziva za dostavu ponuda, već isti provodi sukladno članku 7. ovog Pravilnika: 
1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni; 
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
− ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 
− ako iz tehničkih razloga predmet nabave može isporučiti samo određeni gospodarski subjekt ili 
− ako je to nužno radi zaštite isključivih prava, uključujući prava intelektualnog vlasništva; 
3. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 

(4) Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH. 

Članak 9.
(1) Prije pokretanja postupka jednostavne nabave iz članaka 8. ovoga Pravilnika ravnatelj donosi Odluku o imenovanju Povjerenstva za provedbu postupka jednostavne nabave (dalje u tekstu: Povjerenstvo), koje mora imati dva člana, od kojih jedan član može imati važeći certifikat u području javne nabave.
(2) Ravnatelj je predsjednik Povjerenstva.
(3) Članovi Povjerenstava ne moraju biti zaposlenici Škole.
(4) Odluka najmanje sadrži: naziv predmeta nabave, evidencijski broj nabave iz Plana nabave, procijenjenu vrijednost nabave, odabrani postupak nabave, izvor planiranih sredstava te podatke o članovima stručnog povjerenstva. 
(5) Odluku o odabiru ponude donosi Školski odbor na prijedlog Povjerenstva.

Članak 10.
Povjerenstvo obavlja slijedeće poslove:
- priprema i provodi postupak jednostavne nabave
- utvrđuje sadržaj poziva za dostavu ponuda
- upućuje poziv na dostavu ponuda putem modula jednostavne nabave u EOJN RH, odnosno putem javne objave kada je to obvezno sukladno članku 8. ovoga Pravilnika
- otvara i pregledava pristigle ponude nakon isteka roka za dostavu ponuda
- sastavlja zapisnik o otvaranju, pregledu i ocjeni ponuda i utvrđuje prijedlog odluke o odabiru
te zajedno s ponudama dostavlja Školskom odboru.

Članak 11.
(1) Poziv na dostavu ponuda sadrži sljedeće podatke:
- naziv i sjedište Škole
- opis predmeta nabave i tehničke specifikacije
- procijenjenu vrijednost nabave
- kriterije za odabir ponude
- način i uvjete plaćanja
- uvjete i zahtjeve koje ponuditelji trebaju ispuniti (ako se traže)
- rok za dostavu ponude i način dostavljanja ponude
- kontakt osobu
- broj telefona i adresu elektroničke pošte.
(2) Osim obveznog sadržaja iz stavka 1. ovog članka, a ovisno o složenosti i vrijednosti predmeta nabave, Povjerenstvo može u pozivu na dostavu ponuda zatražiti i:
- dokaz pravne i poslovne sposobnosti
- dokaz financijske sposobnosti
- dokaz tehničke i stručne sposobnosti
- jamstvo sukladno odredbama važećih propisa iz područja javne nabave.
(3) Rok za dostavu ponuda mora biti sukladan složenosti predmeta nabave i vremenu potrebnom za izradu i predaju ponude, a ne smije biti kraći od pet (5) dana od dana dostave poziva za dostavu ponuda gospodarskim subjektima ili od dana javne objave u modulu jednostavne nabave EOJN RH.
(4) Ako Naručitelj tijekom postupka izmijeni ili dopuni dokumentaciju o nabavi na način koji može utjecati na pripremu ponuda, dužan je produljiti rok za dostavu ponuda tako da gospodarski subjekti imaju dovoljno vremena za pripremu ponude. 

Članak 12.
(7) U postupcima nabave iz članaka 7. i 8. ovog Pravilnika, ponude se dostavljaju elektronički putem EOJN RH. 
(8) Zaprimanje pravodobno dostavljenih eventualnih neelektroničkih dijelova ponuda vrši se upisivanjem u Upisnik o zaprimanju ponuda prema redoslijedu zaprimanja. 
(9) Nakon isteka roka za dostavu ponuda vrši se otvaranje zaprimljenih ponuda. Ponude otvara najmanje jedan (1) član stručnog povjerenstva. 
(10) Nakon otvaranja ponuda vrši se pregled i ocjena ponuda u kojem je moguće tražiti ispravak računske pogreške, pojašnjenje neuobičajeno niske ponude, pojašnjenja i upotpunjavanja u vezi s ponudbenom dokumentacijom i dostavu traženih dokaza sa primjerenim rokom dostave istih. O provedenom postupku otvaranja, pregleda i ocjene ponuda sastavlja se Zapisnik, kojim stručno povjerenstvo predlaže ravnatelju odabir najpovoljnije ponude. 
(11) Otvaranje ponuda nije javno. 
(12) Temeljem Zapisnika, ravnatelj donosi Odluku o odabiru najpovoljnije ponude ili Odluku o poništenju postupka nabave, koja se zajedno sa Zapisnikom dostavlja svim ponuditeljima koji su sudjelovali u predmetnoj nabavi. 

Članak 13.
(1) U postupcima jednostavne nabave Naručitelj može koristiti elektronička sredstva komunikacije radi provedbe postupka, dostave poziva na dostavu ponuda, zaprimanja ponuda, razmjene informacija s gospodarskim subjektima te objave dokumentacije o nabavi. 
(2) Elektronička komunikacija iz stavka 1. ovoga članka može se provoditi putem elektroničke pošte, modula jednostavne nabave u EOJN RH ili drugih odgovarajućih elektroničkih sustava koje koristi Naručitelj. 
(3) Za postupke jednostavne nabave koji se provode putem javne objave u modulu jednostavne nabave u EOJN RH, komunikacija s gospodarskim subjektima provodi se putem toga sustava, osim ako to zbog tehničkih razloga nije moguće. 
(4) Naručitelj je dužan osigurati transparentnost postupka jednostavne nabave na način da: 
− osigura dostupnost informacija o postupku gospodarskim subjektima
− dokumentira radnje poduzete u postupku
− omogućuje jednak pristup informacijama svim gospodarskim subjektima uključenim u postupak. 
(5) Naručitelj može u postupcima jednostavne nabave koristiti digitalne alate i informacijske sustave radi pojednostavljenja postupka, učinkovitog upravljanja dokumentacijom i povećanja transparentnosti. 
(6) Elektronička komunikacija i digitalni alati koriste se na način koji osigurava integritet podataka, zaštitu poslovnih informacija i jednak tretman gospodarskih subjekata. 
(7) U slučajevima kada je to propisano važećim propisima ili tehničkim pravilima EOJN RH, ugovori o nabavi, te njihove izmjene i dopune sklapaju se i razmjenjuju putem EOJN RH. 


VIII. Kriterij za odabir ponude

Članak 14.
(1) Kriterij za odabir ponude može biti najniža cijena ili ekonomski najpovoljnija ponuda. 
(2) Ukoliko se koristi kriterij ekonomski najpovoljnija ponuda, uz kriterij cijene određuju se i drugi kriteriji povezani s predmetom nabave primjerice: kvaliteta, tehničke prednosti, estetske i funkcionalne značajke, ekološke značajke, operativni troškovi, kvalifikacije i iskustvo osoblja, rok isporuke ili rok izvršenja, jamstveni rok i dr. 


IX. Odluka o odabiru ili poništenju postupka jednostavne nabave

Članak 15.
(1) Na temelju rezultata pregleda i ocjene ponuda donosi se Odluka o odabiru najpovoljnije ponude ili Odluku o poništenju postupka jednostavne nabave. 
(2) Za donošenje Odluke o odabiru dovoljna je jedna prihvatljiva ponuda koja udovoljava svim traženim uvjetima od strane Naručitelja. 
(3) Odluka o odabiru najpovoljnije ponude obavezno sadrži: podatke o Naručitelju, predmet nabave, naziv ponuditelja čija je ponuda odabrana, cijenu predmeta nabave bez PDV-a, 
cijenu predmeta s PDV-om, datum donošenja Odluke i potpis odgovorne osobe Naručitelja. 

Članak 16.
(1) Dostavom Odluke o odabiru najpovoljnije ponude odabrani ponuditelj u postupcima jednostavne nabave iz članka  7. i 8. ovog Pravilnika stječe uvjete za sklapanje Ugovora o nabavi koji sklapa s odgovornom osobom Naručitelja. 
(2) Ugovor o nabavi mora biti u skladu s uvjetima određenima u pozivu na dostavu ponuda i odabranom ponudom. 
(3) Ugovor obvezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni i ostalim bitnim sastojcima ugovora sukladno Zakonu o obveznim odnosima. 
(4) Potpisani Ugovor unosi se u evidenciju ugovora. 

Članak 17.
(1) Naručitelj će poništiti postupak jednostavne nabave: 
1. ako postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije
2. ako postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate prije
3. ako nije zaprimljena nijedna ponuda 
4. ako nakon isključenja ponuditelja ili odbijanja ponuda ne preostane nijedna valjana ponuda 
5. ako je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana financijska sredstva
6. ako je to potrebno radi zaštite javnog interesa. 
(2) U slučaju poništenja postupka jednostavne nabave, Naručitelj donosi Odluku o poništenju, koja se dostavlja svim ponuditeljima. 
(3) Odluka o poništenju postupka jednostavne nabave sadrži: podatke o javnom naručitelju, predmet nabave, procijenjenu vrijednost nabave i obrazloženi razlog poništenja. 

Članak 18.
(1) Naručitelj je obvezan za sklopljene ugovore i narudžbenice vrijednosti jednake ili veće od 5.000,00 eura voditi Registar sukladno članku 28. Zakona o javnoj nabavi (120/16, 114/22, 48/26)
(2) Naručitelj je obvezan akt o jednostavnoj nabavi objaviti na vlastitoj internetskoj stranici i EOJN-u sukladno članku 15. Zakona o javnoj nabavi (120/16, 114/22, 48/26)


X. Pravna zaštita za nabave procijenjene vrijednosti veće od 15.000 eura

Članak 19.
(1) Gospodarski subjekt koji ima ili je imao interes za dobivanje Ugovora o nabavi procijenjene vrijednosti veće od 15.000,00 eura može Naručitelju podnijeti prigovor na radnje Naručitelja u postupku jednostavne nabave. 
(2) Prigovor se podnosi Naručitelju, odnosno ravnatelju putem elektroničke pošte ili na drugi način određen u dokumentaciji o nabavi. 
(3) Prigovor se može podnijeti na: 
− sadržaj poziva na dostavu ponuda odnosno dokumentacije o nabavi, 
− postupak pregleda i ocjene ponuda i odluku o odabiru ponude odnosno poništenju postupka jednostavne nabave. 
(4) Prigovor se podnosi u sljedećim rokovima: 
− na sadržaj poziva na dostavu ponuda ili dokumentacije o nabavi – najkasnije do isteka roka za dostavu ponuda
− na postupak pregleda i ocjene ponuda i odluku o odabiru ili odluku o poništenju postupka – u roku od tri (3) dana od dana dostave odluke. 
(5) Rok za podnošenje prigovora računa se od dana dostave informacije ili odluke gospodarskom subjektu. 
(6) Prigovor mora sadržavati najmanje: 
− podatke o gospodarskom subjektu koji podnosi prigovor 
− oznaku postupka jednostavne nabave
− radnju Naručitelja na koju se prigovor odnosi
− razloge prigovora i obrazloženje
− prijedlog načina otklanjanja navodne nepravilnosti. 
(7) Prigovor podnesen na Odluku o odabiru ili Odluku o poništenju sprječava sklapanje Ugovora o nabavi do izvršnosti odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu. 


Članak 20.
(1) Ravnatelj odlučuje o prigovoru u roku od osam (8) dana od dana njegova zaprimanja. 
(2) Ravnatelj razmatra navode prigovora, dokumentaciju postupka te, prema potrebi, može zatražiti očitovanje osoba koje su sudjelovale u provedbi postupka jednostavne nabave. 
(3) Povodom prigovora ravnatelj može donijeti odluku kojom će: 
− odbaciti prigovor ako nije pravodoban ili nije dopušten
− odbiti prigovor kao neosnovan
− prihvatiti prigovor i naložiti otklanjanje utvrđenih nepravilnosti 
− poništiti postupak jednostavne nabave ili njegov dio. 
(4) O odluci povodom prigovora podnositelj prigovora i drugi sudionici postupka obavještavaju se bez odgode. 
(5) Postupak odlučivanja o prigovoru iz ovoga članka nije upravni postupak, a odluka Naručitelja nema svojstvo upravnog akta. 

						Članak 21.
Dok se ne provede usklađivanje Statuta, prilikom odlučivanja, davanja suglasnosti i sklapanju pravnih poslova primjenjuju se važeće statutarne odredbe o ovlastima Ravnatelja, Školskog odbora i Osnivača. 


XI. Prijelazne i završne odredbe

Članak 22.
Ovaj Pravilnik stupa na snagu osmoga dana od dana objave na oglasnoj ploči Škole, a objavit
će se na mrežnoj stranici Škole i u EOJN RH.

Članak 23.
Stupanjem na snagu ovoga Pravilnika prestaje važiti Pravilnik o provedbi postupaka jednostavne nabave Osnovne škole Augusta Harambašića (KLASA: 011-03/25-02/1, URBROJ: 251-144-25-1) od 30. siječnja 2025. godine


KLASA:
URBROJ:
_______________, 2026.

Predsjednik Školskog odbora: 
                                                                                                       Dejan Jakšić, prof.  


Nacrt Pravilnika o jednostavnoj nabavi Osnovne škole Augusta Harambašića stavlja se na javno savjetovanje na stranici škole u trajanju 30 dana.


Ovaj Pravilnik objavljen je na oglasnoj ploči Škole, na mrežnim stranicama Škole i u EOJN RH dana ______2026., a stupio je na snagu dana _______ 2026.


								

R A V N A T E LJ: 
								                    
Tomislav Filić, dipl. teol.


1

